ต้องอ่าน! เจาะลึกศึกเลือกตั้งสหรัฐ “ใครเจ๋ง-ใครจอด” 8 พ.ย.นี้
ต้องอ่าน! เจาะลึกศึกเลือกตั้งสหรัฐ "ใครเจ๋ง-ใครจอด" 8 พ.ย.นี้ 
2 พ.ย. 2559

ผู้สื่อข่าวรายงานว่า ในวันที่ 8 พ.ย.นี้ ทั่วโลกต่างจับตาการเลือกตั้งประธานาธิบดีสหรัฐที่จะมีขึ้นในวันอังคารหน้า ขณะที่กำลังเข้าโค้งสุดท้าย เนื่องจากสหรัฐเป็นประเทศมหาอำนาจอันดับหนึ่งของโลกที่สามารถส่งผลกระทบต่อประเทศต่างๆ ทั้งทางด้านเศรษฐกิจ และการเมือง
นอกจากชาวสหรัฐที่มีอายุ 18 ปีขึ้นไปจะออกไปใช้สิทธิเลือกตั้งประธานาธิบดีตามที่คนส่วนใหญ่ทราบกันแล้ว พวกเขายังจะทำการเลือกตั้งสมาชิกสภาผู้แทนราษฎรทั้งสภาจำนวน 435 คน และเลือกตั้งสมาชิกวุฒิสภาจำนวน 1 ใน 3 ของทั้งหมด หรือจำนวน 33 คน จากทั้งหมด 100 คน โดยการเลือกตั้งประธานาธิบดีจะมีขึ้นทุก 4 ปี และการเลือกตั้งสมาชิกสภาผู้แทนราษฎรและวุฒิสภาจะมีขึ้นทุก 2 ปี
ขณะเดียวกัน ชาวสหรัฐยังออกไปใช้สิทธิเลือกตั้งเจ้าหน้าที่ของรัฐจำนวนหลายพันคนทั่วประเทศ ซึ่งรวมถึงผู้ว่าการรัฐ และผู้พิพากษา ส่งผลให้การเลือกตั้งในสัปดาห์หน้า ถือเป็นการเดิมพันครั้งสำคัญต่อทั้งพรรคเดโมแครต และรีพับลิกัน เนื่องจากจะเป็นการชี้เป็นชี้ตายสำหรับผู้สมัครของพรรคในการเข้าไปนั่งเก้าอี้ในทำเนียบขาว และการครองอำนาจในสภาคองเกรส รวมทั้งการเป็นผู้ว่าการรัฐ
นอกจากนี้ บางรัฐอาจพ่วงการทำประชามติในประเด็นต่างๆที่กำลังเป็นที่สนใจภายในรัฐให้ประชาชนลงคะแนนเสียงในวันที่ 8 พ.ย.เช่นเดียวกัน เช่น การควบคุมอาวุธปืน หรือสิทธิของกลุ่มรักร่วมเพศ
ประเทศไทยจะเริ่มรับรู้ผลการเลือกตั้งของสหรัฐในช่วงเช้าของวันที่ 9 พ.ย. ซึ่งคาดว่าจะสร้างความผันผวนต่อตลาดหุ้น และค่าเงินบาท โดยขึ้นอยู่กับว่า นางฮิลลารี คลินตัน ผู้สมัครชิงตำแหน่งประธานาธิบดีสหรัฐจากพรรคเดโมแครต หรือนายโดนัลด์ ทรัมป์ คู่แข่งจากพรรครีพับลิกัน จะเป็นฝ่ายนำในการนับคะแนนเลือกตั้ง หลังปิดหีบในสหรัฐ ซึ่งนักลงทุนจะให้ความสนใจแบบไม่กะพริบตา
ดังนั้นก่อนจะเข้าสู่บรรยากาศการเลือกตั้งจึงขอนำผู้อ่านมาเจาะลึกศึกเลือกตั้งของสหรัฐในครั้งนี้ เพื่อร่วมลุ้นผลการเลือกตั้งที่อาจสะเทือนตลาดหุ้นทั่วโลกได้
 
*ชาวสหรัฐหลายล้านคนแห่ใช้สิทธิลงคะแนนเสียงล่วงหน้าแล้ว คาดเทคะแนนหนุน”ฮิลลารี”
ชาวสหรัฐจำนวนหลายล้านคนได้ออกไปใช้สิทธิลงคะแนนเสียงล่วงหน้าแล้ว ก่อนถึงกำหนดวันเลือกตั้งประธานาธิบดีสหรัฐในวันที่ 8 พ.ย. ซึ่งผู้ลงคะแนนอาจไปใช้สิทธิด้วยตนเอง หรือส่งบัตรลงคะแนนทางไปรษณีย์ ซึ่งขณะนี้มีผู้ใช้สิทธิลงคะแนนล่วงหน้าแล้วมากกว่า 22.5 ล้านคน ซึ่งมากกว่าในปี 2012
โดยรวมแล้ว คาดว่าจะมีผู้มาใช้สิทธิลงคะแนนเสียงล่วงหน้ามากกว่า 46 ล้านคน หรือ 40% ของผู้มีสิทธิลงคะแนนทั้งหมด ก่อนถึงวันเลือกตั้งในวันที่ 8 พ.ย.
การลงคะแนนเสียงล่วงหน้าจำนวนมากของกลุ่มผู้สนับสนุนนางฮิลลารี ซึ่งมีการจดทะเบียนว่าเป็นสมาชิกพรรคเดโมแครต, เป็นชนกลุ่มน้อย หรือเป็นผู้มีอายุน้อย จะช่วยหนุนให้นางฮิลลารีได้รับคะแนนเสียงจากคณะผู้เลือกตั้ง 270 เสียงที่จะทำให้ได้รับชัยชนะในการเลือกตั้ง
ขณะนี้ นางฮิลลารีกำลังได้รับเสียงสนับสนุนที่แข็งแกร่งในรัฐฟลอริดา และนอร์ท แคโรไลนา ซึ่งเป็นรัฐที่นายทรัมป์ต้องการได้รับชัยชนะ นอกจากนี้ นางฮิลลารียังได้การสนับสนุนจากรัฐที่ไม่เป็นฐานเสียงของทั้ง 2 พรรค หรือที่เรียกว่า swing-state เช่น รัฐเนวาดา โคโลราโด และอริโซนา รวมทั้งมีแนวโน้มได้รับชัยชนะในรัฐที่เป็นฐานเสียงของพรรครีพับลิกัน เช่น รัฐยูทาห์ และเท็กซัส
 
*คาดตลาดหุ้น,น้ำมัน,บอนด์ยิลด์ดีดตัว รับชัยชนะ”ฮิลลารี”
ผลการศึกษาของสถาบันบรุคกิงส์พบว่า ดัชนี S&amp;P 500 จะพุ่งขึ้น 12% หากนางฮิลลารีชนะการเลือกตั้ง และความผันผวนของตลาดจะลดลง 15-30% ขณะที่อัตราผลตอบแทนพันธบัตรจะสูงขึ้น 0.25% และราคาน้ำมันจะดีดตัวขึ้น 4 ดอลลาร์
รายงานยังระบุว่า นอกจากชัยชนะของนางฮิลลารีจะช่วยหนุนตลาดหุ้นวอลล์สตรีทแล้ว ยังจะส่งอานิสงส์ไปยังตลาดหุ้นทั่วโลกเช่นกัน
ที่ผ่านมา ตลาดปริวรรตเงินตราได้ตอบรับต่อแนวโน้มที่นางฮิลลารีจะประสบชัยชนะในการเลือกตั้ง โดยค่าเงินเปโซเม็กซิโก และดอลลาร์แคนาดา ซึ่งต่างก็เป็นประเทศคู่ค้าของสหรัฐในข้อตกลงการค้าเสรีอเมริกาเหนือ (นาฟต้า) ซึ่งนายทรัมป์ขู่ว่าจะฉีกทิ้ง ได้ดีดตัวขึ้นจากการเก็งชัยชนะของนางฮิลลารี เช่นเดียวกับสกุลเงินในประเทศที่มีการทำข้อตกลงการค้าเสรีกับสหรัฐ เช่น เกาหลีใต้ ออสเตรเลีย และนิวซีแลนด์ ขณะที่เยนเป็นสกุลเงินหลักเพียงสกุลเดียวที่อ่อนค่าลง
 
*ตลาดหุ้นพัง,เศรษฐกิจโลกวูบแน่ หาก”ทรัมป์”ชนะเลือกตั้ง
นายไซมอน จอห์นสัน นักเศรษฐศาสตร์จากสถาบันเทคโนโลยีแห่งแมสซาชูเซตส์ (MIT) ระบุว่า หากนายทรัมป์คว้าชัยชนะในการเลือกตั้งวันที่ 8 พ.ย. ตลาดหุ้นก็จะดิ่งลงอย่างหนัก ขณะที่เศรษฐกิจโลกเข้าสู่ภาวะถดถอย
นายจอห์นสันกล่าวว่า นโยบายต่อต้านการค้าเสรีของนายทรัมป์จะทำให้เศรษฐกิจชะลอตัวอย่างหนัก เหมือนกับที่อังกฤษกำลังเผชิญอยู่ หลังจากการลงประชามติแยกตัวจากสหภาพยุโรป
นายจอห์นสันระบุในรายงานว่า เศรษฐกิจยุโรปมีความเปราะบางมาก และภาวะถดถอยที่เกิดจากนโยบายต่อต้านการค้าของนายทรัมป์จะกระทบให้ยุโรปเข้าสู่ภาวะถดถอยอย่างเต็มรูปแบบ และจะส่งผลให้เกิดวิกฤตการณ์ในภาคธนาคาร ซึ่งหากความเสี่ยงดังกล่าวไม่สามารถควบคุมได้ ก็จะทำให้เกิดวัฏจักรในเชิงลบ ขณะที่ผลกระทบต่อตลาดเกิดใหม่ และประเทศที่มีรายได้น้อยจะมีความรุนแรงมาก
ทางด้านนายมาร์ก คิวบาน เจ้าของทีมดัลลัส แมฟเวอริคส์ ซึ่งเป็นทีมบาสเก็ตบอลชื่อดังในศึกยัดห่วงเอ็นบีเอ และเป็นผู้สนับสนุนนางฮิลลารี  กล่าวว่า หากนายทรัมป์ชนะการเลือกตั้งในวันที่ 8 พ.ย. คำพูดที่ไม่ระวังของเขาอาจทำให้ตลาดหุ้นทรุดตัวลงได้
นายคิวบานกล่าวว่า ภาวะทางอารมณ์ของนายทรัมป์ถือเป็นความเสี่ยงอย่างมากต่อตลาด โดยคำพูด”โง่ๆ และก้าวร้าว”ของเขาระหว่างการดำรงตำแหน่ง อาจสร้างความขัดแย้งทางการเมืองต่อประเทศต่างๆ และกระทบต่อตลาดโลก
“นั่นเป็นสิ่งเลวร้ายที่สุดที่อาจเกิดขึ้นต่อตลาดหุ้น” เขากล่าว
 
*”เยลเลน”อาจกระเด็นตกเก้าอี้ประธานเฟด หาก”ทรัมป์”เป็นผู้นำสหรัฐ
หากนายทรัมป์ชนะการเลือกตั้งประธานาธิบดีสหรัฐ ก็มีแนวโน้มว่านางเจเน็ต เยลเลน ประธานธนาคารกลางสหรัฐ (เฟด) จะไม่ได้รับการต่อวาระการดำรงตำแหน่ง หลังจากครบกำหนดในเดือนก.พ.2018 และสิ่งนี้จะสร้างความกังวลต่อนักลงทุนเกี่ยวกับตัวผู้ที่จะมาดำรงตำแหน่งประธานเฟดคนใหม่ ซึ่งอาจจะมีจุดยืนด้านนโยบายการเงินที่แตกต่างจากนางเยลเลนที่สนับสนุนนโยบายผ่อนคลายทางการเงิน
ก่อนหน้านี้ นายทรัมป์กล่าวหานางเยลเลนว่าได้ตรึงอัตราดอกเบี้ยไว้ที่ระดับต่ำเกินไปเพื่อเหตุผลทางการเมือง
นายทรัมป์กล่าวว่า นางเยลเลนพยายามผลักดันเศรษฐกิจสหรัฐให้เดินหน้าต่อไปเพื่อเอื้อประโยชน์ต่อประธานาธิบดีบารัค โอบามา
“ผมคิดว่านางเยลเลนมีวาระซ่อนเร้นทางการเมือง และเธอควรมีความละอายแก่ใจ” เขากล่าว
นายทรัมป์ยังกล่าวว่า หากเขาประสบชัยชนะในการเลือกตั้งประธานาธิบดีสหรัฐ เขาจะไม่ต่อวาระการดำรงตำแหน่งประธานเฟดของนางเยลเลน เมื่อครบวาระการดำรงตำแหน่งในปี 2018
ทางด้านนายพอล แอชเวิร์ท หัวหน้านักวิเคราะห์ของบริษัทแคปิตอล อิโคโนมิกส์ ระบุในรายงานว่า หากนายทรัมป์ชนะการเลือกตั้งในสัปดาห์หน้า ก็มีความเป็นไปได้ว่านางเยลเลนจะประกาศลาออกจากตำแหน่งทันที โดยอาจเกิดขึ้นก่อนการประชุมเฟดในกลางเดือนธ.ค. ซึ่งมีการคาดการณ์กันว่าเฟดจะปรับขึ้นอัตราดอกเบี้ยเป็นครั้งที่ 2 ในรอบเกือบ 10 ปี
นายแอชเวิร์ทระบุว่า เป็นเรื่องยากที่จะมองว่านางเยลเลนจะอยู่ในตำแหน่งจนครบวาระในต้นปี 2018
ทั้งนี้ นางเยลเลนได้รับการแต่งตั้งเป็นประธานเฟดจากประธานาธิบดีบารัค โอบามา ซึ่งเป็นสมาชิกพรรคเดโมแครต โดยนางเยลเลนเข้ารับตำแหน่งเมื่อเดือนก.พ.2014 ขณะที่มีวาระการดำรงตำแหน่ง 4 ปี ซึ่งจะครบวาระในวันที่ 3 ก.พ.2018
 
*เจาะลึก 6 โมเดลผลเลือกตั้งต่อการปรับตัวของวอลล์สตรีท
ถึงแม้การทำนายทิศทางของตลาดหุ้นวอลล์สตรีทจะเป็นเรื่องที่ไม่ง่าย แต่สิ่งหนึ่งที่สถิติในอดีตบ่งชี้ก็คือ ตลาดหุ้นจะขึ้นมากที่สุดในสถานการณ์ที่ผู้สมัครจากพรรคเดโมแครตชนะการเลือกตั้งเป็นประธานาธิบดีสหรัฐ แต่ก็ต้องพ่วงด้วยเงื่อนไขที่ว่า พรรคคู่แข่งคือรีพับลิกันจะต้องครองเสียงข้างมากอย่างเบ็ดเสร็จในสภาคองเกรส ทั้งในวุฒิสภา และสภาผู้แทนราษฎรสหรัฐ
ถึงแม้นางฮิลลารีดูเหมือนมีคะแนนนำนายทรัมป์ในการสำรวจแทบทุกสำนัก ทั้งในการสำรวจทั่วประเทศสหรัฐ และในรัฐที่ไม่เป็นฐานเสียงของทั้งพรรคเดโมแครตและรีพับลิกัน แต่การที่พรรคเดโมแครตจะครองเสียงข้างมากทั้งในวุฒิสภา และสภาผู้แทนราษฎรสหรัฐ ก็ดูจะไม่ใช่เรื่องง่าย ขณะที่คาดว่าการต่อสู้จะเป็นไปอย่างดุเดือด โดยพรรคเดโมแครตจะต้องได้ที่นั่งเพิ่มขึ้นอีก 30 ที่ในสภาผู้แทนฯ จึงจะสามารถครองเสียงข้างมาก และต้องได้เก้าอี้เพิ่มขึ้นอีก 4 ที่จึงจะครองเสียงข้างมากในวุฒิสภา
หากตลาดหุ้นปรับตัวในครั้งนี้เหมือนกับในอดีตที่ผ่านมา สถานการณ์ที่ว่า นางฮิลลารีชนะการเลือกตั้งประธานาธิบดีสหรัฐ และพรรคเดโมแครตครองเสียงข้างมากทั้งในวุฒิสภา และสภาผู้แทนราษฎรสหรัฐ จะยังไม่ได้ทำให้ตลาดหุ้นสหรัฐปรับตัวดีที่สุด โดยรูปแบบที่จะทำให้ตลาดหุ้นพุ่งขึ้นมากที่สุดคือ การที่นางฮิลลารีชนะการเลือกตั้งประธานาธิบดีสหรัฐ และพรรครีพับลิกันครองเสียงข้างมากทั้งในวุฒิสภา และสภาผู้แทนราษฎรสหรัฐ
ทั้งนี้ ผลการศึกษาของเครดิต สวิสพบว่า นับตั้งแต่ปี 1928 ตลาดหุ้นวอลล์สตรีทจะให้ผลตอบแทนดีที่สุด หากพรรคเดโมแครตชนะการเลือกตั้งประธานาธิบดีสหรัฐ และพรรครีพับลิกันครองเสียงข้างมากทั้งในวุฒิสภา และสภาผู้แทนราษฎรสหรัฐ โดยจะส่งผลให้ตลาดหุ้นทะยานขึ้นเฉลี่ย 33.5%
หากพรรคเดโมแครตชนะการเลือกตั้งประธานาธิบดีสหรัฐ และครองเสียงข้างมากในวุฒิสภา ขณะที่พรรครีพับลิกันครองเสียงข้างมากในสภาผู้แทนราษฎรสหรัฐ จะส่งผลให้ตลาดหุ้นพุ่งขึ้นเฉลี่ย 28.9%
หากพรรคเดโมแครตชนะการเลือกตั้งประธานาธิบดีสหรัฐ และครองเสียงข้างมากทั้งในวุฒิสภา และสภาผู้แทนราษฎรสหรัฐ จะส่งผลให้ตลาดหุ้นปรับตัวขึ้นเฉลี่ย 19.2%
หากพรรครีพับลิกันชนะการเลือกตั้งประธานาธิบดีสหรัฐ และครองเสียงข้างมากทั้งในวุฒิสภา และสภาผู้แทนราษฎรสหรัฐ จะส่งผลให้ตลาดหุ้นปรับตัวขึ้นเฉลี่ย 13.3%
หากพรรครีพับลิกันชนะการเลือกตั้งประธานาธิบดีสหรัฐ และพรรคเดโมแครตครองเสียงข้างมากทั้งในวุฒิสภา และสภาผู้แทนราษฎรสหรัฐ จะส่งผลให้ตลาดหุ้นปรับตัวขึ้นเฉลี่ย 10.4%
หากพรรครีพับลิกันชนะการเลือกตั้งประธานาธิบดีสหรัฐ และครองเสียงข้างมากในวุฒิสภา ขณะที่พรรคเดโมแครตครองเสียงข้างมากในสภาผู้แทนราษฎรสหรัฐ จะส่งผลให้ตลาดหุ้นปรับตัวขึ้นเฉลี่ย 3.1%
โดยการวิเคราะห์สถานการณ์ทั้ง 6 ดังกล่าว มาจากการคำนวณการปรับตัวของดัชนี S&amp;P 500 นับตั้งแต่ปี 1928 ในช่วงเวลา 2 ปี หลังจากเดือนม.ค.ซึ่งมีการสาบานตนของประธานาธิบดีสหรัฐคนใหม่ และมีการเริ่มต้นสภาคองเกรสชุดใหม่
นอกจากนี้ ผลการศึกษาของเครดิต สวิสยังพบว่า ตลาดหุ้นจะปรับตัวได้ดีกว่า หากพรรคการเมืองที่อยู่ในอำนาจ ทั้งในทำเนียบขาว และสภาคองเกรส ไม่มีการเปลี่ยนแปลงขั้วอำนาจ โดยจากการคำนวณการปรับตัวของดัชนี S&amp;P 500 ในช่วงเวลา 2 ปี หลังจากเดือนม.ค.ซึ่งมีการสาบานตนของประธานาธิบดีสหรัฐคนใหม่ และมีการเริ่มต้นสภาคองเกรสชุดใหม่ พบว่ากรณีดังกล่าวจะทำให้ดัชนีปรับตัวขึ้น 18.9% เทียบกับระดับ 11% ที่มีการเปลี่ยนแปลงขั้วอำนาจ         
บรรดาบริษัทรับพนันที่ถูกกฎหมายต่างคาดการณ์กันว่า ผลการเลือกตั้งในวันที่ 8 พ.ย.จะปรากฎว่า นางฮิลลารีจะชนะการเลือกตั้งประธานาธิบดีสหรัฐ ขณะที่พรรคเดโมแครตจะครองเสียงข้างมากในวุฒิสภา และพรรครีพับลิกันจะครองเสียงข้างมากในสภาผู้แทนราษฎร ซึ่งจะเป็นสถานการณ์ที่จะส่งผลให้ตลาดหุ้นปรับตัวดีที่สุดเป็นอันดับ 2
ทางด้านนายแจ็ค แอบลิน ซีอีโอของบริษัทบีเอ็มโอ ระบุในรายงานว่า “เมื่อมองย้อนกลับไปถึงปี 1900 ดัชนีดาวโจนส์มีแนวโน้มปรับตัวดีกว่า หากผู้สมัครจากพรรคเดโมแครตขึ้นมาเป็นประธานาธิบดีสหรัฐ โดยดัชนีจะดีดตัวขึ้นเฉลี่ยรายปี 8.4% เทียบกับที่ปรับตัวขึ้นเพียง 6.1% หากผู้สมัครจากพรรครีพับลิกันขึ้นมาเป็นประธานาธิบดี”
“อย่างไรก็ดี หากพรรครีพับลิกันครองเสียงข้างมากในวุฒิสภา จะช่วยหนุนดัชนีดาวโจนส์ได้ดีกว่าพรรคเดโมแครต โดยจะทำให้ปรับตัวขึ้น 8.1% เทียบกับระดับ 6.5% ของพรรคเดโมแครต”
“ในกรณีที่พรรคเดโมแครตสามารถครองทำเนียบขาว และพรรครีพับลิกันครองเสียงข้างมากในวุฒิสภา จะทำให้ดาวโจนส์พุ่งขึ้นเฉลี่ย 11.2% ต่อปี และหากพรรคเดโมแครตสามารถครองทั้งทำเนียบขาว และวุฒิสภา ก็จะทำให้ดาวโจนส์ปรับตัวขึ้นเฉลี่ย 7.5% ต่อปี”
นายแอบลินกล่าวว่า PredictIt.org ซึ่งเป็นเว็บไซต์พนันชื่อดัง คาดการณ์ว่า พรรครีพับลิกันมีโอกาสเพียง 32% ที่จะครองเสียงข้างมากในวุฒิสภาในการเลือกตั้งครั้งนี้ แต่มีโอกาสถึง 80% ที่จะครองเสียงข้างมากในสภาผู้แทนราษฎร ซึ่งหากพรรคเดโมแครตขึ้นมาครองเสียงข้างมากในสภาผู้แทนฯ ก็จะทำให้ตลาดหุ้นถูกกดดัน จากความวิตกเกี่ยวกับการออกกฎระเบียบเพิ่มขึ้น รวมทั้งการปรับเพิ่มอัตราภาษี
อย่างไรก็ดี นายแอบลินระบุว่า สำนักโพลล์ และสำนักพนันก็ไม่อาจเชื่อถือได้ 100%
“ยกตัวอย่างจากกรณีผลโหวต Brexit ซึ่งขณะนั้นสำนักพนันต่างฟันธงว่า มีโอกาสถึง 85% ที่อังกฤษจะยังคงอยู่กับสหภาพยุโรปต่อไป แต่กลายเป็นว่าชาวอังกฤษส่วนใหญ่ตัดสินใจที่จะแยกตัวออกไป” เขากล่าว
 
*ผลเลือกตั้งประธานาธิบดีสหรัฐอาจหักปากกาเซียน จากหลายปัจจัย
ถึงแม้โพลล์หลายสำนักต่างชี้ไปในทิศทางเดียวกันว่า นางฮิลลารีจะชนะการเลือกตั้งในวันที่ 8 พ.ย. แต่ก็ยังคงมีปัจจัยหลายอย่างที่จะทำให้ผลการเลือกตั้งไม่เป็นไปอย่างที่ผลการสำรวจระบุไว้
ประการแรกคือการที่คะแนนความชื่นชอบของชาวสหรัฐที่มีต่อนางฮิลลารี และนายทรัมป์ ได้อยู่ในระดับต่ำเป็นประวัติการณ์ ทำให้มีผลกระทบต่อจำนวนผู้ที่จะออกมาใช้สิทธิเลือกตั้ง โดยอาจลดลงสู่ระดับ 52% เมื่อเทียบกับระดับ 60% ในการเลือกตั้งประธานาธิบดีหลายครั้งที่ผ่านมา และสิ่งนี้จะกระทบต่อผลการเลือกตั้งที่อาจผิดเพี้ยนไปจากการสำรวจ
ประการที่ 2 คือผลการสำรวจที่ออกมาก่อนหน้านี้ อาจทำให้ฐานเสียงของนางฮิลลารีเลือกที่จะไม่ออกมาใช้สิทธิเลือกตั้ง
นักวิเคราะห์ระบุว่า ผลการสำรวจที่แสดงว่านางฮิลลารีมีคะแนนนิยมทิ้งห่างนายทรัมป์ อาจทำให้กลุ่มผู้สนับสนุนต่างนิ่งนอนใจ และไม่ออกมาใช้สิทธิเลือกตั้ง โดยเชื่อว่านางฮิลลารีมีโอกาสสูงที่จะชนะการเลือกตั้งอยู่แล้ว ขณะที่กลุ่มผู้สนับสนุนนายทรัมป์จะมีความกระตือรือร้นออกมาใช้สิทธิมากกว่า เนื่องจากมองว่านายทรัมป์กำลังมีคะแนนตามหลังนางฮิลลารี ซึ่งหากเกิดสถานการณ์เช่นนี้ นายทรัมป์ก็อาจมีโอกาสพลิกกลับมาเป็นผู้ชนะการเลือกตั้งได้
ประการที่ 3 คือการที่สำนักสำรวจคะแนนนิยมส่วนใหญ่จะใช้การโทรศัพท์สอบถามกลุ่มตัวอย่างผ่านทางโทรศัพท์พื้นฐาน หรือโทรศัพท์บ้าน มากกว่าโทรศัพท์มือถือ เนื่องจากจะมีค่าใช้จ่ายถูกกว่าถึง 30-50% และเพราะกฎหมายสหรัฐห้ามสำนักโพลล์ทำการโทรศัพท์อัตโนมัติผ่านระบบคอมพิวเตอร์เข้าไปยังโทรศัพท์มือถือ รวมทั้งจากการที่ไม่มีการจัดทำรายชื่อผู้ใช้โทรศัพท์มือถือเป็นระบบกลางเหมือนโทรศัพท์พื้นฐาน
แต่ในปัจจุบัน มีชาวอเมริกันถึงครึ่งหนึ่งที่มีแค่โทรศัพท์มือถือ และไม่มีโทรศัพท์พื้นฐาน ทำให้สำนักโพลล์ประสบปัญหา และมีค่าใช้จ่ายเพิ่มขึ้นในการคัดเลือกกลุ่มตัวอย่างที่จะเป็นตัวแทนของผู้มีสิทธิลงคะแนนเสียงส่วนใหญ่
นอกจากนี้ ผู้ใช้โทรศัพท์มือถือยังมีแนวโน้มที่จะปฏิเสธสายโทรเข้าของสำนักโพลล์มากกว่าผู้ใช้โทรศัพท์พื้นฐาน โดยสำนักโพลล์หลายแห่งระบุว่า พวกเขาสามารถโทรติดต่อสอบถามความเห็นของกลุ่มผู้ใช้โทรศัพท์มือถือเพียง 10% เท่านั้น ลดลงจากระดับ 80% เมื่อหลายปีก่อน
ประการสุดท้ายคือ การที่สำนักโพลล์หลายแห่งทำการสำรวจผ่านระบบออนไลน์ ซึ่งผู้ที่จะเข้ามาตอบแบบสำรวจจะมาแบบสมัครใจ มากกว่าที่จะเป็นการสุ่มตัวอย่างจากบริษัทสำรวจ ทำให้ผลการสำรวจไม่ได้เป็นตัวแทนของประชากรส่วนใหญ่ในสหรัฐ         
 
*”ฮิลลารี”มีหนาว หลัง FBI เตรียมเปิดแผลเก่าคดีอีเมล์ฉาว
ถึงแม้ที่ผ่านมา นางฮิลลารีถูกมองว่ามีโอกาสสูงที่จะได้รับการเลือกตั้งเป็นประธานาธิบดีสหรัฐคนใหม่ แต่ก็เหมือนบุญมีแต่กรรมบัง เมื่อสำนักงานสอบสวนกลางสหรัฐ (FBI) เตรียมปัดฝุ่นรื้อฟื้นคดีการใช้เซิร์ฟเวอร์อีเมล์ส่วนตัว ก็อาจจะส่งผลกระทบต่อแนวโน้มที่อดีตสุภาพสตรีหมายเลขหนึ่งจะคว้าชัยชนะในการเลือกตั้ง
ซิตี้กรุ๊ปออกรายงานระบุว่า การที่ FBI เตรียมรื้อคดีของนางฮิลลารี อาจส่งผลกระทบต่อการเลือกตั้งประธานาธิบดีในวันที่ 8 พ.ย.
“ในความเห็นของเรา การดำเนินการของ FBI ได้สร้างความประหลาดใจต่อตลาด ซึ่งอาจมีผลกระทบอย่างมากต่อการแข่งขันชิงตำแหน่งประธานาธิบดีสหรัฐ” รายงานระบุ
ทั้งนี้ นายเจมส์ โคมีย์ ผู้อำนวยการ FBI ส่งหนังสือไปยังสภาคองเกรสเมื่อวันศุกร์ โดยระบุว่า FBI พบว่ามีอีเมล์ใหม่ของนางฮิลลารี ซึ่งพัวพันกับคดีการใช้เซิร์ฟเวอร์อีเมล์ส่วนตัว แม้ว่า FBI ประกาศปิดคดีดังกล่าวไปในเดือนก.ค.ก็ตาม
การเปิดเผยเรื่องดังกล่าว ทำให้มีความเป็นไปได้ที่ว่า FBI อาจจะรื้อฟื้นคดีดังกล่าวของนางฮิลลารีขึ้นมาใหม่ ขณะที่เหลือเวลาอีกเพียงไม่กี่วันก็จะถึงกำหนดการเลือกตั้งในวันที่ 8 พ.ย.      
ซิตี้ กรุ๊ประบุว่าตลาดหุ้นได้ร่วงลง หลังมีข่าวดังกล่าว และได้ลดการคาดการณ์ชัยชนะของนางฮิลลารีเหลือเพียง 75% จาก 81% ก่อนหน้านี้
 
*นักวิเคราะห์เชื่อวิกฤตอีเมล์ฉาว ช่วยหนุนฐานเสียง”ฮิลลารี”ไม่นอนหลับทับสิทธิ
นายซีเนีย วิคเกตต์ ประธานโครงการสหรัฐและอเมริกาของชาแธม เฮ้าส์ ระบุว่า ข่าวการที่ FBI เตรียมรื้อคดีการใช้เซิร์ฟเวอร์อีเมล์ส่วนตัวของนางฮิลลารี จนส่งผลให้คะแนนนิยมของนางฮิลลารีลดลงใกล้เคียงกับของนายทรัมป์ จะกลับส่งผลดีต่อคะแนนเสียงของนางฮิลลารีเองในที่สุด
“ที่ผ่านมา นางฮิลลารีมีคะแนนนิยมทิ้งห่างนายทรัมป์ในการสำรวจ จนทำให้กลุ่มผู้สนับสนุนบางส่วนต่างนิ่งนอนใจ และอาจจะไม่ออกมาใช้สิทธิเลือกตั้ง เนื่องจากเชื่อว่านางฮิลลารีมีโอกาสสูงที่จะชนะการเลือกตั้งอยู่แล้ว ขณะที่กลุ่มผู้สนับสนุนนายทรัมป์จะมีความกระตือรือร้นออกมาใช้สิทธิมากกว่า เพราะมองว่านายทรัมป์กำลังมีคะแนนตามหลังนางฮิลลารี แต่จากการสำรวจล่าสุดที่พบว่าคะแนนนิยมของนายทรัมป์เริ่มไล่เบียดขึ้นมา จะทำให้ผู้สนับสนุนนางฮิลลารีมีความต้องการออกมาใช้สิทธิลงคะแนนมากขึ้น” เขากล่าว
ผลสำรวจซึ่งจัดทำโดยสำนักข่าวเอบีซี/วอชิงตันโพสต์ระบุว่า คะแนนนิยมของนางฮิลลารีได้ลดลง หลังจากมีรายงานข่าวว่า FBI เตรียมรื้อคดีการใช้เซิร์ฟเวอร์อีเมล์ส่วนตัว
ผลสำรวจระบุว่า คะแนนนิยมของนางฮิลลารีอยู่ที่ 46% ขณะที่คะแนนนิยมของนายทรัมป์อยู่ที่ 45% ซึ่งสะท้อนให้เห็นว่า คะแนนนิยมของนางฮิลลารีลดลงเมื่อเทียบกับก่อนหน้านี้ ซึ่งมีคะแนนนำหน้านายทรัมป์อยู่ถึง 12 จุด
 
*โปรดติดตามตอนจบศึกเลือกตั้งปธน.สหรัฐ ลุ้น”ฮิลลารี” VS “ทรัมป์” เข้าวินเส้นชัย
ศึกเลือกตั้งประธานาธิบดีสหรัฐในครั้งนี้ เริ่มมีความตื่นเต้นสำหรับกองเชียร์ของทั้งนางฮิลลารี และนายทรัมป์ ขณะเข้าโค้งสุดท้ายก่อนถึงวันที่ 8 พ.ย. จากเดิมที่นางฮิลลารีมีคะแนนนำมาตลอด ทำให้คาดว่าจะลอยลำชนะนายทรัมป์ได้โดยไม่ยาก เนื่องจากสามารถโต้วาทีชนะนายทรัมป์ทั้ง 3 รอบ และจากการที่นายทรัมป์ปากพาจน ด้วยการคุยโม้โอ้อวดว่าเขาสามารถจับจูบลูบคลำตัวผู้หญิงได้ เนื่องจากเขาเป็นคนมีชื่อเสียง และเขายังกล่าวอีกว่าจะไม่ยอมรับผลเลือกตั้ง หากเขาไม่ได้เป็นผู้ชนะการเลือกตั้ง ซึ่งส่งผลให้สมาชิกพรรครีพับลิกันหลายรายประกาศถอนตัวจากการสนับสนุนนายทรัมป์ และทำให้คะแนนนิยมของเขาดิ่งวูบลง
แต่ก็เหมือนบทละครที่มีการเขียนไว้ล่วงหน้า เมื่อจู่ๆ  FBI ประกาศเตรียมรื้อคดีอีเมล์ฉาวของนางฮิลลารี หลังอ้างว่ามีการพบอีเมล์ใหม่ที่อาจพัวพันกับคดีดังกล่าว ส่งผลให้คะแนนนิยมของนางฮิลลารีลดลงใกล้เคียงกับของนายทรัมป์ ขณะใกล้ถึงวันเลือกตั้งอีกเพียงไม่กี่วัน และทำให้นักลงทุนในตลาดหุ้นหายใจไม่ทั่วท้อง เพราะมีความคาดหวังต่อชัยชนะของนางฮิลลารีมากกว่านายทรัมป์
จากนี้ไปอีกเพียงไม่กี่วัน นักลงทุนคงต้องติดตามความคืบหน้าต่างๆเกี่ยวกับการเลือกตั้งในสหรัฐอย่างไม่กะพริบตา และดูว่าศึกเลือกตั้งชิงบัลลังก์ทำเนียบขาวจะจบแบบถูกใจคนดูหรือไม่ เพราะเขาหรือเธอคนนี้ที่จะขึ้นมาเป็นผู้นำของประเทศมหาอำนาจอันดับหนึ่งของโลกจะมีอิทธิพลต่อประเทศต่างๆ รวมทั้งไทยอย่างไม่ต้องสงสัย ทั้งทางด้านเศรษฐกิจ การเมือง และสังคม
ที่มา:อินโฟเควสท์แปลและเรียบเรียง